A BIZOTTSÁG 542/2008/EK RENDELETE
(2008. június 16.)
az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló 2377/90/EGK tanácsi rendelet I. és II. mellékletének a ciflutrin és a vörös veteménybabból (Phaseolus vulgaris) nyert lecitin tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló, 1990. június 26-i 2377/90/EGK tanácsi rendeletre (1) és különösen annak 2. és 3. cikkére,
tekintettel az Európai Gyógyszerügynökségnek az állatgyógyászati készítmények bizottsága által megfogalmazott véleményére,
mivel:
(1)
Minden olyan farmakológiai hatóanyagot, amelyet a Közösségen belül élelmiszer-termelés céljára tenyésztett állatokon történő alkalmazásra szánt állatgyógyászati készítményekben használnak fel, a 2377/90/EGK rendelettel összhangban értékelni kell.
(2)
A ciflutrin hatóanyag jelenleg szerepel a 2377/90/EGK rendelet I. mellékletében a szarvasmarhafélék izom-, zsír-, máj- és veseszöveteinek vonatkozásában, valamint a szarvasmarhafélék tejének vonatkozásában, amennyiben a tejjel kapcsolatban betartják a gabonafélékben, illetőleg az állati eredetű élelmiszerekben, illetve azok felületén található peszticid-szermaradványok megengedett legmagasabb mértékének meghatározásáról szóló 86/362/EGK, illetőleg 86/363/EGK irányelv mellékleteinek módosításáról szóló, 1994. június 23-i 94/29/EK tanácsi irányelv (2) további rendelkezéseit. A ciflutrinre vonatkozó, I. mellékletben található bejegyzésnek a szarvasmarhafélékről az összes kérődzőre történő kiterjesztésére irányuló kérelmet követően az állatgyógyászati készítmények bizottsága felülvizsgálta a ciflutrin hatóanyagra már megállapított maximális maradékanyag-határértéket (maximum residue limits, a továbbiakban: MRL-ek), és úgy döntött, hogy a szarvasmarhafélékre vonatkozó meglévő MRL-ek nem terjeszthetők ki az összes kérődzőre, mivel a juhfélékre vonatkozó maradványadatok nem álltak rendelkezésre. Az állatgyógyászati készítmények bizottsága úgy határozott, hogy a bejegyzés kizárólag a kecskefélékre terjeszthető ki. Ebből kifolyólag helyénvaló a 2377/90/EGK rendelet I. mellékletében szereplő, a ciflutrinra vonatkozó jelenlegi bejegyzést a kecskefélék izom-, zsír-, máj-, veseszöveteire- és tejére vonatkozóan a szarvasmarhafélékével megegyező MRL-ekkel kiterjeszteni, feltéve, hogy a tejjel kapcsolatban betartják a 94/29/EK irányelv további rendelkezéseit.
(3)
A 2377/90/EGK rendelet mellékletei jelenleg nem tartalmazzák a vörös veteménybabból (Phaseolus vulgaris) nyert lecitint. A vörös veteménybabból (Phaseolus vulgaris) nyert lecitinnek a sertésfélékre vonatkozó MRL-ei felállítására irányuló kérelem vizsgálatát követőn az állatgyógyászati készítmények bizottsága úgy döntött, hogy nincs szükség MRL-ek felállítására a vörös veteménybabból (Phaseolus vulgaris) nyert lecitinre vonatkozóan és azt ajánlotta, hogy a hatóanyag a sertésfélék vonatkozásában kerüljön be a II. mellékletbe, kizárólag szájon át történő felhasználásra. Ennek következtében az említett hatóanyagot fel kell venni a 2377/90/EGK rendelet II. mellékletébe a sertésfélék vonatkozásában, kizárólag szájon át történő felhasználásra.
(4)
A 2377/90/EGK rendeletet ennek megfelelően módosítani kell.
(5)
Megfelelő időtartamot kell biztosítani ennek a rendeletnek az alkalmazhatóságát megelőzően annak érdekében, hogy a tagállamok számára lehetővé váljék a rendeletre való tekintettel az esetleg szükséges kiigazítások elvégzése az állatgyógyászati készítmények közösségi kódexéről szóló, 2001. november 6-i 2001/82/EK európai parlamenti és tanácsi irányelvnek (3) megfelelően kiadott forgalmazási engedélyekben.
(6)
Az e rendeletben előírt intézkedések összhangban vannak az állatgyógyászati készítmények állandó bizottságának véleményével,
ELFOGADTA EZT A RENDELETET:
1. cikk
A 2377/90/EGK rendelet I. és II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2008. augusztus 16-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. június 16-án.